शिवकुमार-सिद्धारमैया समर्थकों में पोस्टर वॉर; केंद्र ने कर्नाटक DGP को CBI डायरेक्टर बनाया
Dainik Bhaskar Morning News And Latest Headlines; Here Are Today's Top Stories For You On Dainik Bhaskar. केंद्र ने कर्नाटक DGP को CBI डायरेक्टर बनाया:चुनाव नतीजों के अगले दिन आदेश जारी, - कर्नाटक में CM के दावेदार 4 कांग्रेस नेता: कांग्रेस के 3 ऑब्जर्वर बेंगलुरु पहुंचे, विधायक दल की मीटिंग
नमस्कार,
कर्नाटक में नई सरकार के गठन के लिए बेंगलुरु में कांग्रेस विधायक दल की मीटिंग हुई। जिसमें दिल्ली से 3 ऑब्जर्वर पहुंचे। मीटिंग में प्रस्ताव पास हुआ कि कांग्रेस अध्यक्ष मल्लिकार्जुन खड़गे ही विधायक दल के नेता यानी राज्य के अगले CM का नाम तय करेंगे। CM की रेस में कांग्रेस कर्नाटक चीफ डीके शिवकुमार और पूर्व मुख्यमंत्री सिद्धारमैया का नाम सबसे आगे है।
खड़गे ने ऑब्जर्वर्स से सभी विधायकों की राय लेकर रिपोर्ट भेजने को कहा, इस पर पार्टी हाईकमान फैसला लेगा। कांग्रेस कमेटी के कर्नाटक प्रभारी रणदीप सुरजेवाला ने कहा, 'सिद्धारमैया ने मीटिंग में ये प्रस्ताव रखा, जिसका डी.के. शिवकुमार सहित सभी सीनियर लीडर्स ने समर्थन किया।'
हालांकि, दोनों नेताओं के समर्थकों ने CM बनाने की मांग को लेकर बेंगलुरु में जगह-जगह पोस्टर चस्पा किए हैं।
उधर, केंद्र सरकार ने कर्नाटक विधानसभा नतीजों के अगले ही दिन राज्य के DGP प्रवीण सूद को CBI का नया डायरेक्टर नियुक्त कर दिया। CBI के मौजूदा डायरेक्टर सुबोध कुमार जायसवाल का कार्यकाल 25 मई को समाप्त हो रहा है, इसी दिन सूद जॉइन कर सकते हैं। विधानसभा चुनाव से दो महीने पहले 14 मार्च को डी के शिवकुमार ने DGP को नालायक कहा था।
आज के प्रमुख इवेंट्स, जिन पर रहेगी नजर
5 बड़ी खबरें, जो आपको अपडेट रखेंगी...
1. मीटिंग के दौरान समर्थकों की नारेबाजी; मुख्यमंत्री को लेकर रोटेशन फार्मूला पर भी चर्चा
दिल्ली से बेंगलुरु पहुंचे 3 ऑब्जर्वर सुशील कुमार शिंदे, दीपक बावरिया और भंवर जितेंद्र सिंह ने सभी विधायकों से वन-टु-वन बात की। विधायकों की राय लेने की प्रक्रिया रविवार देर रात तक चली। बेंगलुरु के शांग्रिला होटल में चल रही विधायक दल की बैठक के दौरान शिवकुमार-सिद्धारमैया के समर्थकों ने बाहर जमकर नारेबाजी की। आज डीके शिवकुमार का 62वां जन्मदिन भी है।
कांग्रेस सूत्रों के मुताबिक, कांग्रेस हाईकमान रोटेशन फार्मूले पर भी चर्चा कर रही है। इसमें आधे कार्यकाल में एक और उसके बाद दूसरे नेता को CM बनाना शामिल है। इसके अलावा राज्य के अलग-अलग समुदायों से आने वाले नेताओं को डिप्टी CM बनाने पर भी विचार किया जा रहा है। सूत्रों के मुताबिक, शिवकुमार और सिद्धारमैया के बीच इस फार्मूले को लेकर सहमति बनने की उम्मीद है।
पढ़ें पूरी खबर...
2. डी के शिवकुमार ने कहा था- DGP इस पद के लायक नहीं, सरकार बनी तो कार्रवाई करेंगे
कर्नाटक कांग्रेस अध्यक्ष डी के शिवकुमार ने कहा था कि हमारे DGP इस पद के लायक नहीं हैं। वह भाजपा कार्यकर्ता की तरह काम करते हैं, उनके खिलाफ FIR होनी चाहिए। शिवकुमार ने आरोप लगाया था कि सूद ने कांग्रेस कार्यकर्ताओं पर 25 केस दर्ज किए, लेकिन भाजपा नेताओं पर एक भी केस दर्ज नहीं किया। चुनाव के बाद कांग्रेस की सरकार बनी तो सूद के खिलाफ सख्त कार्रवाई की जाएगी।
शनिवार की शाम PM मोदी, चीफ जस्टिस ऑफ इंडिया डीवीई चंद्रचूड़ और लोकसभा में नेता प्रतिपक्ष अधीर रंजन चौधरी के बीच एक मीटिंग हुई थी। न्यूज एजेंसी के सूत्रों के मुताबिक, मीटिंग में CBI डायरेक्टर के पद के लिए तीन IPS अधिकारियों का चयन किया गया था। PM मोदी और CJI डीवीई चंद्रचूड़ ने प्रवीण सूद के नाम पर मुहर लगाई। सूद के नाम पर अधीर रंजन चौधरी को ऐतराज था।
पढ़ें पूरी खबर...
3. बांग्लादेश-म्यांमार पहुंचा मोका तूफान, 209 किमी/घंटे की रफ्तार से चली हवाएं; 3 की मौत
साइक्लोन मोका ने रविवार को म्यांमार-बांग्लादेश के तट पर लैंडफॉल किया। इसकी वजह से म्यांमार और दक्षिण पूर्वी बांग्लादेश में घरों और पेड़ों को काफी नुकसान पहुंचा है। म्यांमार के रखाइन प्रांत में निचले इलाकों के निवासी अपने घरों को छोड़कर राजधानी सितवे में आ गए हैं। रखाइन में तेज हवाओं से कई घरों की छतें उड़ गईं और 3 लोगों की मौत हो गई। यहां टेलीकॉम सर्विसेस प्रभावित हुई हैं।
साइक्लोन ने बांग्लादेश के रोहिंग्या रिफ्यूजी कैंप को भी तहस-नहस कर दिया। हालांकि, कैंप के बड़े इलाके पर तूफान का असर नहीं हुआ। बांग्लादेश के मौसम विभाग ने कहा कि मोका पिछले 2 दशकों में देश में आया सबसे ताकतवर तूफान हो सकता है। मोका तूफान की वजह से कोरल आइलैंड सेंट मार्टिन के डूबने का खतरा था। इस द्वीप पर तेज हवाओं के साथ जमकर बारिश हुई।
पढ़ें पूरी खबर...
4. 100 करोड़ क्लब में शामिल हुई द केरला स्टोरी, 9 दिनों में सलमान की फिल्म को पछाड़ा
द केरला स्टोरी ने कमाई के मामले में 100 करोड़ रुपए का आंकड़ा पार कर लिया है। फिल्म ने रिलीज के नौवें दिन, यानी शनिवार को 19.50 करोड़ रुपए का कलेक्शन किया। करीब 35 करोड़ में बनी फिल्म ने अब तक 112.99 करोड़ रुपए कमाए है। केरल स्टोरी ने सलमान खान की फिल्म किसी का भाई किसी की जान के कलेक्शन को सिर्फ 9 दिन में पीछे कर दिया है।
किसी का भाई किसी की जान ने अब तक 109.29 करोड़ रुपए का कलेक्शन किया है। सलमान खान की फिल्म जहां 5 हजार स्क्रीन्स पर रिलीज हुई थी, वहीं द केरला स्टोरी सिर्फ 1300 स्क्रीन्स पर रिलीज हुई। उधर, ब्रिटेन में फिल्म की स्क्रीनिंग पर रोक लगा दी गई। यहां 31 स्क्रीन्स पर फिल्म रिलीज होनी थी, लेकिन ब्रिटिश सेंसर बोर्ड ने इसे सर्टिफिकेट नहीं दिया। इसके बाद सभी शो कैंसिल कर दिए गए।
पढ़ें पूरी खबर...
5. तुर्किये में राष्ट्रपति और संसदीय चुनाव के लिए वोटिंग, सोमवार को साफ हो सकती है तस्वीर
तुर्किये में राष्ट्रपति और संसदीय चुनाव के वोटिंग के बाद काउंटिंग शुरू हो चुकी है। हालांकि, ऑफिशियल रिजल्ट आने में 2 दिन लग सकते हैं। तुर्किये के राष्ट्रपति रेसेप तैयप एर्दोगन 20 साल से यहां की सत्ता पर काबिज हैं। उनके खिलाफ दो प्रमुख कैंडिडेट कमाल केलिकदारोग्लू और सिनान ओगन मैदान में हैं। विपक्षी नेता कमाल को तुर्किये के 6 विपक्षी दलों ने गठबंधन का उम्मीदवार चुना है।
​​​तुर्किये की 600 सीटों वाली संसद में प्रवेश के लिए एक पार्टी के पास 7% वोट होना जरूरी है। या फिर पार्टी किसी ऐसे गठबंधन का हिस्सा हो जिसके पास वोटों की जरूरी संख्या मौजूद हो। तुर्किये में एक व्यक्ति सिर्फ 2 टर्म तक ही राष्ट्रपति रह सकता है। एर्दोगन ने वोटिंग के बाद समर्थकों के नाम मैसेज जारी किया। कहा- मतदान पेटियों की हिफाजत करें और उन पर नजर रखें। हमें नतीजों का इंतजार है।
पढ़ें पूरी खबर...
कुछ अहम खबरें हेडलाइन में...
खबर लेकिन हटके...
हॉलिडे-होमवर्क के खिलाफ कलेक्ट्रेट पर 9वीं के स्टूडेंट का धरना, बोला- यह कुप्रथा है, बचपन पर कलंक है
"छुट्‌टी में भी हम होमवर्क करें, तो साल के 365 दिन में हमारे लिए कोई अवकाश है ही नहीं। हॉलिडे होमवर्क एक कुप्रथा है, यह बचपन पर कलंक है।" ये बातें राजस्थान के झुंझुनूं के केंद्रीय विद्यालय में पढ़ने वाले 14 साल के प्रांजल ने लिखी हैं। 9वीं क्लास में पढ़ने वाले प्रांजल ने हॉलिडे होमवर्क का विरोध किया है। विरोध में उसने झुंझुनूं कलेक्ट्रेट पर धरना भी दिया। इस दौरान उसने यहीं होमवर्क भी किया।
धरने के दौरान उसने जिला कलेक्टर को मांग पत्र सौंपा। बच्चे के धरने को उसकी मां ने भी जायज ठहराया है, मां अनामिका फूड इंस्पेक्टर हैं। अनामिका ने कहा- मेरा बच्चा बीते एक साल से हर लेवल के अधिकारी को अपनी बात लिखकर दे रहा है। वह SCERT कमिश्नर, सभी जिलों के कलेक्टर को लेटर लिख चुका है।
इस बारे में कई बार मुख्यमंत्री, मुख्य न्यायाधीश, प्रधानमंत्री, शिक्षा मंत्री तक को रिमाइंडर दिया जा चुका है। बच्चों और बड़ों के लिए अवकाश की दो परिभाषाएं नहीं हो सकतीं। हॉलिडे पर भी स्कूल पढ़ो-पढ़ो की रट लगाए रहते हैं। इससे बच्चे लगातार तनाव में रहते हैं। बेटे प्रांजल की मांग है कि हॉलिडे होमवर्क न दिया जाए। इसको लेकर आदेश जारी किया जाए। पढ़ें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...